Ávila
        
         (by i Spania)
Store norske leksikon,Geografi,Verdens geografi,Europa,Spanias geografi
Ávila er en by i Spania i regionen Castilla-León og hovedstad i provinsen Ávila. Byen ligger vest for Madrid, ved elven Adaja, og har 57 744 innbyggere (2019). Ávila befinner seg 1132 meter over havet og er landets høyest beliggende provinshovedstad.
Av industri og næringsliv har byen blant annet næringsmiddelindustri og betydelig turisme. Byen har bevart sitt middelalderpreg med mange kirker og paleer, trange gater og småhus, alt omgitt av en romansk bymur fra 1100-tallet med 10 porter og 88 tårn. Bymuren og flere av kirkene ble oppført på UNESCOs liste over verdens kulturarv i 1985.Byen var bispesete på 300-tallet. På begynnelsen av 1600-tallet ble maurernes etterkommere, moriskene, drevet ut. Universitetet var i virke fra 1455 til 1807. St. Teresa, den hellige Teresa av Ávila, en sentral spansk mystiker, reformator av karmelittordenen og forfatter, ble født her i 1515. Byens nåværende katolske universitet (UCAV), etablert i 1996, er oppkalt etter St. Teresa. Les mer i Store norske leksikon Spanias geografi Spanias historie Castilla-León  Teresa - spansk helgen Eksterne lenker UNESCO Old Town of Ávila with its Extra-Muros Churches